Անգար-7-ի տեսքը գիշերով
Ցուցասրահում
«**Անգար-7**» (ֆր.՝ Hangar-7), կառույց ավստրիական Զալցբուրգ քաղաքում, որտեղ պահվում են պատմական օդանավերի, ուղղաթիռների և «Ֆորմուլա-1» ավտոմրցարշավների մասնակցած մեքենաների հավաքածուներ։ Այն միաժամանակ սպասարկում է *Flying Bulls* մասնավոր ավիափոխադրող ընկերությանը, որի հենակայանը գտնվում է Զալցբուրգում։ *Անգար-7*-ը պատկանում է *Red Bull*-ի հիմնադիր Դիտրիխ Մատեշիցին։ Այնտեղ գործում են նաև երկու բար, ժամանցի կենտրոն և Միշլեն աստղի արժանացած *Ikarus* ռեստորանը։ Շինությունը, որ աերոդինամիկ պրոֆիլի տեսք ունի, պատրաստվել է 1200 տոննա պողպատից և 75 հազար քառակուսի ոտնաչափ հատուկ ապակուց։ Հարևանությամբ և նրա նմանությամբ, սակայն ավելի փոքր չափերով կառուցվել է *Անգար-8*-ը, որը ծառայեցվում է թռչող մեքենաների ու սարքերի վերանորոգման և դրանց տեխնիկական սպասարկման նպատակներին։ Ի տարբերություն *Անգար 7*-ի, որտեղ այցելուների մուտքն ազատ է, և տարեկան 200 հազարից ավելի զբոսաշրջիկ է այցելում, *Անգար-8* սովորաբար կողմնակի անձանց չի թույլատրվում մուտք գործել։

*Անգար-7*-ի նախագծման աշխատանքներն սկսվել են 1999 թվականի հոկտեմբերին, այն բանից հետո, երբ ակնհայտ դարձավ, որ *Flying Bulls* ընկերության ինքնաթիռների քանակն այնքան է ավելացել, որ Ինսբրուկի օդանավակայանում այլևս ազատ տեղ չկա դրանց համար։ Սկզբնապես պլանավորվել էր, որ *Անգար-7*-ը ծառայելու է որպես *Flying Bulls*-ի ինքնաթիռների տնային հանգրվան։ Նախագծերը պատրաստեց ավստրիացի ճարտարապետ Ֆոլկմար Բուրգշտալլերը, և 2001 թվականի հունվարին Զալցբուրգի օդանավակայանում սկսվեցին շինարարական աշխատանքները։ 2003 թվականի օգոստոսի 22-ին տեղի ունեցավ կառույցի պաշտոնական բացումը։

Կառույցն իր արտաքին տեսքով թև է հիշեցնում։ 1200 տոննանոց պողպատե կրող կոնստրուկցիան պատրաստվել է *Waagner Biro AG*-ի կողմից, որը հետագայում պատրաստել է նաև *Անգար-8*-ի կրող կոնստրուկցիան՝ ըստ *ATELIER Volkmar Burgstaller*-ի նախագծի։ Շինության երեսպատման նպատակով օգտագործվել է մոտավորապես 380 տոննա ընդհանուր քաշով 1754 հատուկ ապակե սալ (պանել), և չնայած ահռելի քաշին՝ շենքը դինամիզմ ու անկշռություն է ճառագում։ Այցելուներին այնպես է թվում, թե ցուցանմուշների վերևում ձգվում է երկնքի կամարը։ Ցուցասրահը ներսից ունի ձվածիրի ձև, ավելի քան 100 մետր երկարություն, 14,5 մետր բարձրություն և 67 մետր լայնություն։

Ծանոթագրություններ
------------------

1. ↑  «ViaMichelin Travel. Ikarus – Salzburg. Restaurant. Useful Information». Travel.viamichelin.com. Արխիվացված է օրիգինալից 2011 թ․ հուլիսի 25-ին. Վերցված է 2011 թ․ հոկտեմբերի 20-ին.
2. ↑  Mike Collins (September 2014). «Red Bulls under glass». *AOPA Pilot*.
3. 1 2  Kurier, Ausgabe 26. August 2003
4. 1 2 3 4   Արխիվացված 2010-02-20 Wayback Machine |wayback=20100220190933 |archiv-bot=2018-04-13 18:08:22 InternetArchiveBot }} Salzburg: Hangar7 – ein ungewöhnliches Konzept
5. 1 2 3 4 5   Արխիվացված 2009-10-02 Wayback Machine |wayback=20091002230416 |archiv-bot=2018-04-13 18:08:22 InternetArchiveBot }} Fakten
6. ↑  Wagner Brio Արխիվացված 2010-03-02 Wayback Machine Steel-Glass Structures
7. ↑   Արխիվացված 2011-01-25 Wayback Machine |wayback=20110125184134 |archiv-bot=2018-04-13 18:08:22 InternetArchiveBot }}
8. 1 2   Արխիվացված 2010-09-13 Wayback Machine |wayback=20100913023457 |archiv-bot=2018-04-13 18:08:22 InternetArchiveBot }} FAQ

Արտաքին հղումներ
----------------

* Offizielle Website
* Offizieller Online-Shop des Hangar-7
* Bildergalerie von Hangar 7, Mai 2008
* Übersichtsbild des Hangars
* Waagner-Biro – Projekt Hangar 7 Արխիվացված 2019-04-13 Wayback Machine
* Official English Website

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Անգար-7» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | BNF: 157904826 · GND: 10124640-7 · ISNI: 000000012299450X · VIAF: 159275072 · WorldCat VIAF: 159275072 |

 |